زۇبەيرە خانىم يەنە ئىلگىرى ئۇيغۇر دىيارىدىكى مەزگىلىدە ئۆز تىرىشچانلىقى بىلەن ئىگىلىك تىكلەپ 90-يىللاردا خىتايدىكى 10 چوڭ باينىڭ بىرى بولۇپ تونۇلغان، ئەمما ئۇيغۇرلار ئۇچراۋاتقان ھەقسىزلىقلارغا نارازىلىق بىلدۈرگىنى ئۈچۈن خىتاي تۈرمىسىگە تاشلانغان، كېيىن ئامېرىكا ھۆكۈمىتىنىڭ بېسىمى بىلەن تۈرمىدىن قويۇپ بېرىلىپ ئامېرىكىغا كەلگەندىن كېيىن ئۇيغۇر مىللىي ھەرىكىتىنىڭ خەلقئارالىشىشىدا تەسىرىنى كۆرسەتكەن دۇنيا ئۇيغۇر قۇرۇلتىيىنىڭ ئالىي رەھبىرى رابىيە قادىر خانىمنى مىسال كەلتۈرۈپ ئۆز قاراشلىرىنى ئوتتۇرىغا قويدى. ئۇ، رابىيە قادىر خانىمنىڭ چەتئەللەردىكى ئۇيغۇر تەشكىلاتلىرىنىڭ پائالىيەتلىرى ۋە ئۇيغۇر مىللىي دەۋاسىنىڭ خەلقئارالىشىشىدا تارىخىي تۆھپە ياراتقان ئۇيغۇر ئاياللىرىنىڭ بىرى ئىكەنلىكىنى ئەسكەرتىپ ئۆتتى.